KIRJALLINEN KYSYMYS E-2197/00

esittäjä(t): Astrid Lulling (PPE-DE) komissiolle

(3. heinäkuuta 2000)

Aihe: Evinin laissa säädetyt, ulkomailla järjestettyjen urheilutapahtumien televisiolevitystä Ranskassa koskevat rajoitukset

Komissiolle 28. helmikuuta osoitetussa kysymyksessä (E-0550/00)(1) ilmaistiin Euroopan parlamentin huoli siitä, että Ranskassa sovelletaan Evinin lakia kieltämällä ulkomailla järjestettyjen urheilutapahtumien levitys tapahtumissa näkyvillä olevien alkoholimerkkien mainostaulujen vuoksi. Etenkin huolta aiheuttaa se, että valitus, jonka seurauksena komissio katsoi Ranskalle heinäkuussa 1996 osoitetussa perustellussa lausunnossaan tämän menettelyn olevan este palvelujen vapaalle liikkuvuudelle, jää vaille seurauksia.

Huhtikuun 10. päivänä 2000 antamassaan vastauksessa komission jäsen Bolkestein sitoutui henkilökohtaisesti pyrkimään tehokkaaseen ratkaisuun asiassa ja tapaamaan tämän vuoksi asianomaiset Ranskan ministerit keskustellakseen menettelytaparikkomuksesta.

Parlamentin tietojen mukaan komission jäsen Bolkestein tapasi Ranskan kulttuuriministerin Catherine Tascan 7. kesäkuuta Pariisissa. Löytyikö tässä tapaamisessa tyydyttävä ratkaisu komission lausunnossa esiin tuotuihin ongelmiin?

Onko totta, että komissio on pyytänyt Ranskan viranomaisia muuttamaan käytännesääntöjä asettamatta niitä kuitenkaan kyseenalaisiksi, vaikka juuri nämä käytännesäännöt ovat keskeinen este Euroopan yhteisöjen tuomioistuimen vakiinnuttaman oikeusvarmuuden periaatteen soveltamiselle?

Katsooko komissio, että pelkät käytännesääntöihin tehtävät muutokset riittävät takaamaan palveluiden vapaan liikkuvuuden ja oikeusvarmuuden periaatteen noudattamisen?

Ovatko Ranskan viranomaiset antaneet vakuuksia, että rikosasioita käsittelevä tuomioistuin todella soveltaa käytännesääntöjen periaatteita, kun sitä yleensä sitovat vain Evinin lain määräykset?

(1) EYVL C 330 E, 21.11.2000, s. 185.

Frederik Bolkesteinin komission puolesta antama yhteinen vastaus kirjallisiin kysymyksiin E-2118/00, E-2197/00 ja P-2210/00

(28. heinäkuuta 2000)

Komissio toistaa, että se tutkii tätä tapausta hyvin huolellisesti ei ainoastaan siksi, että tapaus on aiheuttanut suurta huolestumista parlamentissa, mutta myös siksi, että komissio haluaa varmistaa, että sisämarkkinoiden sääntöjä noudatetaan.

Komission tärkeimpänä tavoitteena tässä asiassa on varmistaa, että Evin-lain soveltaminen on sopusoinnussa EY:n perustamissopimuksen 49 artiklan (entisen 59 artiklan) kanssa eli että kansanterveyden suojelemisen oikeutetun tavoitteen, jota komissio täysin tukee, ja palvelujen tarjoamisen vapauden välillä vallitsee tasapaino, suhteellisuus. Komission näkemys on, että vuoden 1995 menettelysäännöt voivat periaatteessa olla riittävä keino varmistaa, että suhteellisuuden vaatimus täytetään. Komissio on kuitenkin sitä mieltä, että jotta menettelysäännöt voisivat täyttää suhteellisuuden vaatimuksen, Ranskan viranomaisten on edelleen parannettava sääntöjä yhteistyössä asianosaisten tahojen kanssa, jotta sääntöjen käyttö voidaan rajoittaa tarkoin määriteltyihin ja rajattuun määrään tapauksia ja jotta voidaan varmistaa, että säännöt tuovat asianosaisille tahoille paremman oikeusvarmuuden ja ennustettavuuden.

Sisämarkkinoista vastaava komission jäsen ja Ranskan kulttuuri- ja viestintäministeri keskustelivat rakentavasti ja myönteisessä hengessä Pariisissa 7. kesäkuuta 2000 niistä toimista, joihin Ranskan viranomaisten on ryhdyttävä näiden edellytysten täyttämiseksi. Ensimmäiseksi Ranskan viranomaisten kuulevat asianosaisia tahoja, myös mainostajia ja urheiluliittoja, menettelysääntöjen sisällöstä ja vaikutuksista. Kun tarvittavat toimet on toteutettu ja komissio tekee lopullisen päätöksen tässä asiassa, komissio tiedottaa tietenkin mielellään arvoisille parlamentin jäsenille asiasta.